b'\n_START_ARTICLE_\nFelukka\n_START_PARAGRAPH_\nFelukka (arab.  \xd9\x81\xd9\x84\xd9\x88\xd9\x83\xd8\xa9\xe2\x80\x8e) on perinteinen puinen purjevenetyyppi, jota k\xc3\xa4ytet\xc3\xa4\xc3\xa4n Punaisen meren, it\xc3\xa4isen V\xc3\xa4limeren ja erityisesti Niilin suojaisilla vesill\xc3\xa4. Sen takilointi koostuu yleens\xc3\xa4 yhdest\xc3\xa4 ja joskus kahdesta latinalaispurjeesta._NEWLINE_Vaikka felukat on korvattu useissa paikoissa moottoriveneill\xc3\xa4 ja -lautoilla, ovat ne yh\xc3\xa4 yleisesti k\xc3\xa4yt\xc3\xb6ss\xc3\xa4 kuljetusmuotona varsinkin Egyptin Niilill\xc3\xa4 Assuanin ja Luxorin v\xc3\xa4lill\xc3\xa4, jossa niit\xc3\xa4 suosivat erityisesti turistit niiden tarjoaman rauhallisen kyydin vuoksi. Veneisiin mahtuu kymmenkunta matkustajaa yleens\xc3\xa4 1-3-miehisen miehist\xc3\xb6n lis\xc3\xa4ksi._NEWLINE_Felukoiden runko on keskelt\xc3\xa4 leve\xc3\xa4hk\xc3\xb6 niiden pituuteen n\xc3\xa4hden. Latinalaispurjeen vuoksi niill\xc3\xa4 on mastoa noin kaksi kertaa pitempi yl\xc3\xa4puomi, johon purje kiinnitet\xc3\xa4\xc3\xa4n. Niiss\xc3\xa4 on harvoin hytti\xc3\xa4, mutta auringolta ja s\xc3\xa4\xc3\xa4lt\xc3\xa4 suojaamassa on yleens\xc3\xa4 kevyt katos.'